طبعا ما جانت بنيتي ان اكتب موضوع الا علاقة بالظروف الحالية ولا حتى ردت اذكر كلمة من الي يخص حياة العراقيين بس ما ادري الاجواء الي جنت كاعدة بيها قبل كم ساعة لمن رحت لفاتحة احد الشباب الي تربطنا بي وبأهله علاقة صداقة قوية وقديمة، ظلت الافكار تدور ببالي، واني اسمع كل الــ(مصايب) الي يشوفوها الناس كل يوم، وحدة من النسوان الموجودات، كالت هذا مثل عصر تيمور لنك وجنكيز خان، ..بيني وبين نفسي كلت والله كلامها صح ونفس الدمار الي شافوه الناس بذاك الزمن بس الاختلاف هسة هذاك العصر القديم وهسة احنة بعصر السرعة، من سمعت كلامها تذكرت كتاب التاريخ الي درسته بالاعدادية والي بي احداث دموية وحروب وقتل ودمار، وأجة على بالي هذا العنوان "هولاكو يغزو العراق من جديد".. هولاكو رجع للعراق مرة ثانية، لكن بالمرة الاولى اخذ ثقافة العراق كلها من الكتب الادبية والعلمية والدينية، كل المكتبات والمؤلفات الثمينة ، وشمرها بنهر دجلة، وصنع منها جسر حتى تعبر عليه الخيول والقوات التابعة اله للضفة الثانية من النهر، ولكثر الكتب وما بيها من محتوى صار لون النهر ازرق بلون الحبر المستخدم بالكتابة، بس هسة هولاكو الي غزا العراق مرة ثانية تأثيره اقوى واشنع واكثر بشاعة، يا ريت لو اكتفى بأخذ الكتب والورث الثقافي وتوقف، يا ريت لو اخذ كل الاثار وما يتعلق بيها من حضارة العراق، بابل واشور وسومر، لآ..ما اكتفى، اخذ الارواح وياه، نهر دجلة هسة مو ازرق، لونه احمر بلون دم كل الشباب الي راحوا غدر، وكل الدمار والتعب الي نشوفه كل يوم، مدة نكدر نلزم راس الحية حتى نسيطر عليها ونتخلص منها، ما ادري الحل شنو، وليوين راح نصبر، رب العالمين يرزقنا بالصبر والحمدلله والشكر على هذي النعمة، بس الحل شنو؟؟ كافي ما اريد اكتب..
The Middle East, version 2.0.
6 months ago